Sådan vil partierne øge unges trivsel

[Karakterloft, færre test og kortere skoledage: Sådan vil partierne øge unges trivsel  | Folketingsvalg 2022 | DR](https://www.dr.dk/nyheder/politik/folketingsvalg/karakterloft-faerre-tests-og-kortere-skoledage-saadan-vil-partierne)

**Liberal Alliance**

DR har derfor spurgt de 14 partier, om de vil sænke tempoet og presset på uddannelsesområdet.

Det svarer 11 af partierne ja til. En undtagelse er Liberal Alliance, hvor Alex Vanopslagh er partileder.

- Hvis man ser på universitetsområdet, har de faglige krav aldrig været så få, som de er i dag. Pensum er kortere end nogensinde, og det faglige niveau er ikke højere end tidligere, siger han.

Alex Vanopslagh understreger, at problemet med mistrivsel er vigtigt. Men han tror ikke løsningerne findes politisk.

- Særligt som civilsamfund har vi et enormt ansvar for at styrke de små fællesskaber, som kan være med til at modarbejde mistrivslen. Men at tro, at staten eller politikerne kan løse mistrivslen, synes jeg er naivt.

LA-formanden mener ikke, at de unge er skyld i deres mistrivsel. Men de har selv et ansvar for at få det bedre, påpeger han.

**Det konservative folkeparti**

Mette Abildgaard, politisk ordfører for Det Konservative Folkeparti, siger, at der er brug for stærkere ungdomsfællesskaber for at nedbringe mistrivslen.

- Et af de steder, man får flest fællesskaber, er i foreningslivet. Foreningslivet har haft trange kår efter folkeskolereformen. Derfor ønsker vi at afskaffe folkeskolereformen og heldagsskolen for at skabe kortere dage og give plads til foreningsfællesskabet.

De unges mistrivsel er et komplekst problem uden lette løsninger. For at undgå at famle i blinde er der brug for at undersøge problemet til bunds, siger Mette Abildgaard:

- I vores finanslovsudspil har vi foreslået en forebyggelseskommission, som blandt andet skal se på mistrivslen hos unge mennesker. Det her er ikke noget, vi løser med et fingerknips, og vi har ikke alle svarene nu, hvis jeg skal være helt ærlig.

Mette Abildgaard understreger dog, at vælgerne ikke skal forvente, at mistrivslen alene kan løses fra Christiansborg. Ansvaret er bredt fordelt.

- Når der skal ændres en kultur, så er det hele samfundet, der skal spille med. Det er forældrene, det er skolen, og det er civilsamfundet, siger hun.

**Socialistisk Folkeparti**

Mistrivslen er en stigende bombe under samfundet. Det mener Pia Olsen Dyhr, der er formand for SF. Partiet foreslår derfor i et nyt udspil at afsætte et tocifret milliardbeløb til investeringer i børn og unges trivsel.

- Det her ligger helt øverst på SF’s dagsorden, siger Pia Olsen Dyhr til DR og uddyber:

- Vi vil gerne ned på 24 elever i klassen og fjerne de nationale test, vi har i folkeskolen. Vi har fået antallet af test ned, men de skal helt væk. Karakterer er også noget, vi skal lægge til side, så de unge får mulighed for at bruge tiden på at lære at danne sig.

SF-formanden frygter, at nogle unge vil blive tabt på gulvet, og det har samfundet et ansvar for at forhindre.

- Det her er et samfundsproblem. Vi må aldrig gøre det til den enkeltes ansvar at løse, for så tager vi ikke problemet alvorligt, siger Pia Olsen Dyhr.